Ki Sa ki Pwogrè nan Lediksayon?
Pwogrè se avansman. Pou w fè pwogrè, fò w dakò fè chanjman. Mezanmi! mwen konprann, lè ou abitye ak yon bagay, li difisil pou lage l ale. Men si sa w konn abitye fè a se yon bagay ki demode, ki mande amelyorizasyon, ou oblije lage sa ki pa bon an, pou ranmase sa ki bon an. Se konsa lekòl anba yo te panse. Peyi a tèt anba, lekòl yo tèt anba, e yo bezwen fè pwogrè ... donk ki sa yo fè? Enben yo deside drese lekòl yo pou yo mete li tèt anwo. Si tout lekòl Ayiti ta drese lekòl yo pou mete yo tèt anwo, sa w kwè ki va pase? Enben si tout lekòl yo drese tèt yo, peyi a va drese tou, paske, BON ledikasyon se limyè - Si ou byen edike timoun yo, lavni peyi a va bèl.
Tout Lekòl ki Tèt Anba Pral Vire ‘Tèt Anwo’
Ki rapò ki genyen ant lòd, disiplin, e òganizasyon nan yon lekòl avèk reyisit elèv yo nan lekòl sa a? Èske ou panse elèv yo ap reyisi si gen dezòd? Èske w panse yo va reyisi si pa gen òganizasyon? Èske ou panse y ap reyisi si pa gen displin? Poukisa gen moun ki panse lekòl Ayiti yo va reyisi si yo pa mete bon refòm e chanje tout metòd edikasyon ki demode? Tanpri ale nan sit MIT-HAITI a pou plis enfòmasyon avèk si ou ta renmen patisipe nan konbit pou edike tout peyi Dayiti kòm sa dwa. Lyen an se https://haiti.mit.edu/. Lekòl anba yo deside mete lekòl yo "tèt anwo". Yon bèl bravo pou yo.
Institution Mixte Le Village d’Enfants kapab chante alfabè kreyòl la
Sa ou aprann yon timoun depi l piti, li pa gen dwa janm bliye sa ou aprann li. Li va aplike sa l aprann nan nan tout bagay. Yon granmoun Aysisyen ka gen difikilte pou li alfabè kreyòl la, paske lè li te piti petèt lekòl li te konsantre sou alfabè lang franse a. Men si ou aprann yon timoun alfabè kreyòl la tou, l ap kapab ba w tou de (2), alfabè lang franse a ak alfabè lang kreyòl la, sou de chèz!
Lekòl ki va chante alfabè a
Nou pral chante alfabè kreyòl la.
Nou deja konnen lang kreyòl la, paske n ap tande li depi nan vant manman nou.
Chante a p ap aprann nou pale kreyòl non!
Chante a senpleman ap aprann nou alfabè kreyòl la ak non lèt ki nan alfabè kreyòl la.
Yon Ti Kout Pye nan Lekòl Sen Lwi Gonzag
[caption id="attachment_2331" align="alignnone" width="300"] Elèv nan lekòl Sen Lwi Gonzag - klas dezyèm ane[/caption] Men wi! Se konsa nou te fè yon ti kout pye nan lekòl Sen Lwi Gonzag, kote lontan, pyès elèv pa t ka penmèt yo pale kreyòl menm nan rekreyasyon. Elèv yo te bat men, prèt pou danse tèlman yo te kontan chante alfabè kreyòl la.